Document ID: 32013R0244

KOMISSION ASETUS (EU) N:o 244/2013,
annettu 19 päivänä maaliskuuta 2013,
Euroopan parlamentin ja neuvoston asetuksen (EY) N:o 1333/2008 liitteen III muuttamisesta siltä osin kuin kyse on trikalsiumfosfaatin (E 341 (iii)) käytöstä imeväisten ja pikkulasten ruokiin lisättäviksi tarkoitetuissa ravintovalmisteissa
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä III vahvistetaan unionissa elintarvikelisäaineissa, elintarvike-entsyymeissä, elintarvikearomeissa ja ravintoaineissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.
(3)
Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen perusteella.
(4)
Trikalsiumfosfaatin (E 341 (iii)) hyväksymisestä äidinmaidonkorvikkeissa ja vieroitusvalmisteissa, sellaisina kuin ne on määritelty äidinmaidonkorvikkeista ja vieroitusvalmisteista ja direktiivin 1999/21/EY muuttamisesta 22 päivänä joulukuuta 2006 annetussa komission direktiivissä 2006/141/EY, (3) käytettävien ravintovalmisteiden paakkuuntumisenestoaineena muuttamisesta tehtiin 19 päivänä kesäkuuta 2009 hakemus, joka toimitettiin jäsenvaltioiden saataville.
(5)
Hakemus koskee uutta merkintää asetuksen (EY) N:o 1333/2008 liitteessä III olevaan 5 osan B jaksoon. Trikalsiumfosfaatin (E 341 (iii)) teknologinen tarve elintarvikkeiden lisäaineena liittyy sen ainutlaatuisiin ominaisuuksiin jauheseosten paakkuuntumisen estäjänä. Valmiste voi imeä ympäristön kosteutta 10 prosenttia painostaan estäen paakkujen synnyn sekoituksissa ja pitäen valmisteet juoksevina, mitä voidaan pitää etuna kuluttajan kannalta.
(6)
Elintarvikealan tiedekomitea antoi neuvoja trikalsiumfosfaatin (E 341 (iii)) turvallisuudesta äidinmaidonkorvikkeissa ja vieroitusvalmisteissa käytettävien ravintovalmisteiden lisäaineena ja antoi 7 päivänä kesäkuuta 1996 lausuntonsa, (4) jossa todettiin, että aineen käyttö on sallittavaa, mikäli kalsiumin, fosforin ja niiden välisen suhteen enimmäistasoja ei ylitetä.
(7)
Ortofosforihapon kalsiumsuolat, trikalsiumfosfaatti mukaan luettuna, ovat kivennäisaineita, joiden käyttö äidinmaidonkorvikkeissa ja vieroitusvalmisteissa on luvallista direktiivin 2006/141/EY liitteen III mukaisesti. Siinä, hyväksytäänkö trikalsiumfosfaatti (E 341 (iii)) äidinmaidonkorvikkeissa ja vieroitusvalmisteissa käytettäväksi ravintovalmisteisiin lisättäväksi paakkuuntumisenestoaineeksi, ei näin ollen ole kyse turvallisuudesta, kunhan kalsiumin ja fosforin kokonaismäärät pysyvät näille kahdelle kivennäiselle ja kalsiumin ja fosforin suhteelle mainitussa direktiivissä vahvistetuissa rajoissa.
(8)
Asetuksen (EY) N:o 1331/2008 3 artiklan 2 kohdan mukaan komissio pyytää Euroopan elintarviketurvallisuusviranomaiselta lausunnon asetuksen (EY) N:o 1333/2008 liitteessä III esitetyn unionissa hyväksyttyjen elintarvikelisäaineiden luettelon saattamiseksi ajan tasalle, paitsi jos kyseisellä ajan tasalle saattamisella ei todennäköisesti ole vaikutusta ihmisten terveyteen.
(9)
Koska trikalsiumfosfaatin (E 341 (iii)) hyväksymisen äidinmaidonkorvikkeissa ja vieroitusvalmisteissa käytettäväksi ravintovalmisteisiin lisättäväksi paakkuuntumisenestoaineeksi pitäisi olla direktiivissä 2006/141EY säädettyjen kalsiumin ja fosforin sekä niiden välistä suhdetta koskevien rajojen mukainen, luettelon ajan tasalle saattamisella ei todennäköisesti ole vaikutusta ihmisten terveyteen. Tästä syystä ei ole tarpeen pyytää lausuntoa Euroopan elintarviketurvallisuusviranomaiselta.
(10)
Näin ollen on asianmukaista sallia trikalsiumfosfaatti (E 341 (iii)) äidinmaidonkorvikkeissa ja vieroitusvalmisteissa käytettävänä ravintovalmisteisiin lisättävänä paakkuuntumisenestoaineena.
(11)
Asetuksen (EY) N:o 1333/2008 liitettä III olisi tämän vuoksi muutettava.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eivätkä Euroopan parlamentti tai neuvosto ole vastustaneet niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite III tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä maaliskuuta 2013.

Labels: 0
3
17